google/wiki40b huggingface dataset:
Faraday efekt

Faraday efekt on Michael Faraday järgi nime saanud magneto-optiline efekt, mis ilmneb valguse ja magnetvälja vastasmõjus aines.
Täpsemalt loetakse Faraday efektiks lineaarselt polariseeritud valguse polarisatsioonitasandi pöördumist valguse levimise suunas mõjuva magnetvälja toimel. 
Nähtuse avastas aastal 1845 Michael Faraday, kes täheldas valguse polarisatsioonitasandi pöördumist klaasi läbimisel. Klaasile oli rakendatud tugev magnetväli. Elektromagnetkiirguse teoreetilise baasi täiendas James Clerk Maxwell 1860.–1870. aastatel. Faraday efekt ilmneb enamikus optiliselt läbipaistvates materjalides (kaasaarvatud vedelikes), millele on rakendatud magnetväli.

Ajalugu

1845. aastaks oli tänu Fresneli, Malus‘ jt tööle teada, et õige orientatsiooni korral on erinevad materjalid suutelised valguse polarisatsiooni suunda muutma, tehes polariseeritud valgusest võimsa tööriista läbipaistvate materjalide omaduste uurimiseks. Faraday oli veendunud, et valgus on elektromagnetiline nähtus ning peaks seetõttu olema mõjutatav elektromagnetiliste jõududega. Ta otsis tõendeid valguse polarisatsiooni mõjutavate elektriliste jõudude kohta, alustades elektrolüütide lagundamisest. Tema eksperimentaalmeetodid polnud aga piisavalt tundlikud ning elektrivälja efekti valgusele suutis mõõta John Kerr alles 30 aastat hiljem.
Faraday püüdis näha, kuidas magnetvälja rakendamine mõjutab seda, kuidas valgus erinevaid materjale läbib. Mitmete ebaõnnestunud katsete järel sattus ta katsetama pliid sisaldava klaasi tükki. Ta avastas, et kui polariseeritud valguse kiir läbis klaasi rakendatud magnetvälja suunas, muutus polariseeritud valguse nurk proportsionaalselt magnetväljatugevusega. Hiljem taastootis ta tugevamaid elektromagneteid, kasutades sama efekti muudeski tahketes, vedelates ja gaasilistes ainetes.

Faraday efekt plasmoonilises/magnetilises materjalis

Aastal 2009 sünteesiti γ-Fe2O3- tuum-kest nanostruktuurid, et integreerida magnetiliste omadustega (γ-Fe2O3) ja plasmooniline Au ühte komposiitmaterjali. Faraday efekt mõõdeti koos ja ilma plasmoonilise materjalita ja täheldati 530 nm valgusega kiiritades efekti võimendumist plasmoonilise kullaga komposiitmaterjalis. Uurijad väidavad, et magneto-optilise efekti võimendumine on tulenev magneto-optilise ülemineku ja plasmonresonantsi spektrite kattumisest uuritavas materjalis.
Mart Laga

Mart Laga (15. mai 1936 Tartu – 27. november 1977 Tartu) oli eesti ja Nõukogude Liidu korvpallur. 
Ta õppis Tartu 1. keskkoolis, treenis Harri Russaku ja Georg Rekkeri käe all. 16-aastaselt arvati ta Nõukogude Liidu korvpallikoondise kandidaadiks, 17-aastaselt tuli ta Eesti NSV noortekoondise koosseisus Nõukogude Liidu meistriks ja kutsuti koondise treeningutele. Aastal 1956 võitis ta AKSK meeskonna koosseisus Nõukogude Liidu meistrivõistlustel hõbeda, 1955 Nõukogude Liidu koondises Euroopa meistrivõistlustel pronksmedali, 1957. aastal tuli Euroopa meistriks. 
Tromboos sundis Mart Laga noorelt tõsisemast sportimisest loobuma, Eestis mängis ta 1965. aastani veel Tartu võistkondades, kuid siis tegi korvpalliga lõpparve. 
Pikk (196 cm) ja mitmekülgne noormees saavutas häid tulemusi ka kõrgushüppes ning ketta- ja vasaraheites. Tal oli väga hea hüppevõime. Väidetavalt on Mart Laga esimene Eesti korvpallur, kes on mängus surunud palli pealt korvi (1953 Riias NSV Liidu meistrivõistlustel). Paljud peavad teda läbi aegade andekaimaks Eesti korvpalluriks, kes võinuks läbi lüüa ka NBAs. Probleeme oli tal aga distsipliiniga, samuti alkoholiga. Tema varajase surma põhjusekski on peetud liigset alkoholilembust.
Vilja Toomi

Vilja Toomi (sünninimi Vilja Isok; 3. september 1920 Keila – 26. veebruar 1993 Tallinn) oli eesti muusika- ja rahvatantsupedagoog ning koorijuht.
Ta lõpetas Tallinna Õpetajate Seminari. Õppis Tallinna Riiklikus Konservatooriumis muusikapedagoogika eriala, 1967. aastal lõpetas ta Tallinna Pedagoogilise Instituudi.
Ta töötas muusikaõpetajana Tallinna 29. 7-klassilises koolis, hiljem Tallinna 21. Keskkooli muusika süvaõppega klassides.
Ta oli mudilaskooride dirigent I, III ja IV koolinoorte laulu- ja tantsupeol.
Ta on maetud Tallinna Metsakalmistule.

Isiklikku

Tema abikaasa oli rahvatantsujuht Ullo Toomi.
Pilvik

Kirjeldus

Pilvikute viljakehad on lihakad, kübara ja keskse jalaga, keskmised kuni suured. Erinevalt riisikatest pole pilvikutel piimmahla. Seenekübarad on enamasti väga värviküllased, haprad, rabedad, valdavalt õhukeselihalised. Kübara alaküljel on eoslehekesed, mis on enamasti jalale kinnitunud või külge kasvanud, harvem laskuvad. Loor ja tupp puuduvad. Pilvikute maitse on kibe või mahe.

Kasvukoht

Kasvavad kõikjal metsades ja puisniitudel, nii mineraal- kui soostuval pinnasel. Kõik pilvikud on mükoriisaseened, tihti väga kitsalt spetsialiseeritud.

Kasutamine

Tegu on tuntud ja hinnatud söögiseentega. Üldiselt saab pilvikud maitse alusel jagada kolme rühma: mahedamaitselised liigid, mida saab metsavärskelt toiduks valmistada, kibekad, mida on enne söömist vaja kupatada, ning ebameeldiva kopitanud lõhna ja maitsega liigid, mida ei saagi süüa. Ohtlikult mürgiseid liike meie pilvikute seas ei esine. On küll üksikuid kirbe maitsega liike, mis metsavärskelt sööduna võivad seedehäireid põhjustada, kuid nende probleemne mõju kaob kupatamisel.
Mauno Meesit

Mauno Meesit (artistinimega Sinine; sündinud 8. augustil 1983 Paides) on eesti laulja, helilooja ja produtsent.
Ta esineb kontsertidel ansambliga Sinine.
II liiga 1998

II liiga 1998 oli Eesti jalgpalli tugevuselt kolmanda liiga II liiga 1998. aasta hooaeg.

Mängutulemused

¹Warrior ja Kärdla said kirja kaotuse.
Otto Johann Hasselblatt

Otto Johann Hasselblatt (7. jaanuar 1790 Hageri – 15. märts 1830 Ridala) oli Eesti vaimulik.
Õppis Tallinna Toomkoolis. Tartu Ülikooli usuteaduskonnas õppis ta aastatel 1808–1810. Ordineeriti õpetajaks 14. mail 1814.
Oli Ridala Püha Maarja Magdaleena koguduse õpetaja 1814–1830.

Isiklikku

Tema isa Peter Anton Hasselblatt oli Hageri Lambertuse koguduse õpetaja, vend Gustav Hasselblatt oli Viru-Nigula koguduse õpetaja.
Andrew Garfield

Elulugu

Garfield sündis Los Angeleses inglasest ema ja ameeriklasest isa peres. Tema perekond kolis Suurbritanniasse, kui Garfield oli kolmeaastane. Garfield on juut ja kasvas üles keskklassi perekonnas. Tema vanematele kuulus väike sisekujundusfirma; hiljem sai ta isast ujumisklubi treener ja ta ema töötab lasteaias. Tema vanem vend on arst. Garfield kasvas üles Surreys Inglismaal ning tegeles lapsepõlves võimlemise ja ujumisega. Esialgu oli tal kavas õppida äri, kuid 16-aastaselt hakkas teda huvitama näitlemine.
2004. aastal lõpetas Garfield Londoni Ülikooli kõne- ja näitekunsti kooli (Central School of Speech and Drama).
Ühikelement

Termini päritolu ja tähistused

Ühikelemendi prototüübiks on arv 1, mis on arvude korrutamise suhtes ühikelement.
Sellepärast on ühikelemendi tähiseks sageli 1. Vahel kasutatakse tähisena tähte e või E (saksa sõnast Einheit 'ühik').

Nullelement

Arvude liitmise suhtes on ühikelemendiks arv 0.
Kui vaadeldavaks tehteks on liitmine või kui kasutusel on aditiivne tähistus, nimetatakse ühikelementi nullelemendiks ja tähistatakse sümboliga 0.

Ringi ühikelement

Ringi ühikelemendiks nimetatakse ühikelemendi selle ringi korrutamistehte suhtes.

Võre ühikelement

Võre ühikelemendiks nimetatakse võre suurimat elementi. Ta on ühikelement võre ühenditehte suhtes.
Ondatra

Levila

Ondatra looduslik levila on Põhja-Ameerika. Hiljem on teda viidud paljudesse maailma paikadesse, eriti hästi on ta kohanenud Euraasias.
Eestisse on ondatrat introdutseeritud 1947. ja 1952. aastal, olles nüüd naturaliseerunud liik.

Eluviis

Ondatra eelistab elada taimerikastes vaiksevoolulistes või seisuveekogudes, mille kaldaid palistavad tarnad, osjad, pillirood jt kaldaveetaimed. Ta on hea ujuja ja sukelduja, võib vee all viibida kuni 10 minutit. Ta on aktiivne öösel ja hämarikus.
Ondatra eluiga on tavaliselt 2–3 aastat, harvem ka kuni 5 aastat.
Ondatra peamised vaenlased on rebased, saarmad, suured röövlinnud jt. Inimesed kütivad neid karusnaha pärast.
Ondatra kaevab oma keerulisi käike kaldastangusse ja rajab kaldaroostikesse kanaleid, kasutades neid toidu vedamiseks söögikohta. Maa-aluste käikude läbimõõt on 15-20 cm ja vette rajatud kanalid võivad olla isegi kuni paari meetri laiused.  Madalas vees ehitab ondatra taimedest kuhipesi – pesa kuhi on umbes 1,5 laiune ja ulatub kuni meetri kõrgusele üle veepinna. Sissepääs paikneb vee all. Ondatra ei tee oma pesakuhilasse ventilatsiooniavasid, sest ehitusmaterjal laseb seinte kaudu niigi piisavalt õhku läbi.
Ferdinand Pettai

Ferdinand Pettai (12. mai 1888 Kaagjärve vald – 20. jaanuar 1976 New York) oli eesti näitleja ja näitejuht.
Ta lõpetas Valga linnakooli, õppis aastatel 1908–1910 Peterburis A. Zaslavski muusika- ja draamakoolis L. Suvorini juures laulmist, täiendas end aastatel 1922–1923 Berliinis ja Pariisis.
Ta mängis aastatel 1910–1912 teatris Vanemuine, aastatel 1912–1913 Peterburi eesti seltsides, aastatel 1913–1914 teatris Endla, aastatel 1914–1915 teatris Säde ja aastatel 1915–1931 teatris Vanemuine. Aastatel 1931–1934 oli ta Haridusliidu näitekunstikonsultant, aastatel 1934–1935 oli ta Narva Teatri juht, aastatel 1936–1938 teatri Säde juht ja aastatel 1938–1943 Võru teatri Kannel juht. Ta lavastas ka operette.
Aastal 1944 põgenes ta Saksamaale, sealt aastal 1950 USA-sse.

Isiklikku

Tema poeg on elektroonikainsener Raul Pettai, pojapoeg politoloog Vello Pettai.
Tüvesevõru

Tüvesevõru (saksa keeles Wirtel, prantsuse keeles bague) on raidkivist või eritellistest võrutaoline profiilne ehismotiiv sambal või portaali- vms kaare mõikal. Tugevalt eenduvana toel või kaarel paiknedes liigendab seda rütmiliselt. Esineb peamiselt hilisromaani ja varagooti ehituskunstis, seda leiab ka sama ajaperioodi vanavene arhitektuuris.
Eesti keskaegses arhitektuuris esinevad tüvesevõrud sageli Saare-Lääne piiskopkonna kirikute portaalidel ja interjööris (Valjala, Kihelkonna, Kaarma jt Saaremaa kirikud, Lääne-Nigula kirik, Ridala kirik), ent ka Kesk-Eesti sama perioodi kirikuhoonetel (Türi kirik).
Laiakereline lennuk

Laiakereline lennuk on lennuk, mille kere on 5–7 meetri laiune ja tavaliselt kahe vahekäiguga. Väikseim neist on Boeing 767, suurim aga Airbus A380. Vanim laiakereline reisilennuk on Boeing 747.
Maljarka

Maljarka on Tartus tegutsev tantsuansambel, mis viljeleb vene mustlastantsu. See loodi 2006. aastal.
Ansambli juhendaja on Svetlana Zaikova. Ansambel on osalenud paljudes meistriklassides, nt Lehti Kostabi, Ilze Zarina ja Irina Lisovskaja juures.
Maljarkast on välja kasvanud Tartu mustlastantsutrupp Romaška, mida juhendab Pille Priks. Ansamblil on sidemed ka teiste riikide mustlastantsuansamblitega nagu Ukrainas tegutsev Dance Hayat, kes on korduvalt Eestis koos Maljarkaga ühistel kontsertidel üles astunud.
Eesti NSV teeneline sporditegelane

Eesti NSV teeneline sporditegelane on Eesti NSV-s välja antud aunimetus sporditegelaste tunnustamiseks.
Eesti NSV teenelise sporditegelase aunimetus kehtestati 1963. aastal. Aunimetust andis Eesti NSV Ülemnõukogu Presiidium "kehakultuuri ja spordi alal töötajatele, samuti isikutele, kellel õn suuri teeneid vabariigi kehakultuuri ja spordi arendamises ning kehakultuuri- ja spordialases pedagoogilis-metoodilises ning teaduslikus uurimistöös."
Ninoy Aquino rahvusvaheline lennujaam

Ninoy Aquino rahvusvaheline lennujaam, mida üldiselt nimetatakse Manila rahvusvaheliseks lennujaamaks (IATA: MNL, ICAO: RPLL) on rahvusvaheline lennujaam Manilas Filipiinidel. Lennujaam teenindab Manilat ja selle lähiümbrust. Lennujaam asub umbes seitse kilomeetrit Manila kesklinnast. Lennujaam riikliku lennukompanii Philippine Airlinesi kodulennujaam. Lennujaama läbi 2017. aastal rohkem kui 40 miljonit reisijat.
Enn Oja

Isiklikku

Ta on näitleja ja muusiku Peeter Oja ja eesti haridustegelase, Waldorfi pedagoogika õpetaja Kaia Buijsi isa.
Kriminaalpsühholoogia

Ajalugu

Kriminaalpsühholoogia tekke ajaks võib pidada 20. sajandi algust, kui psühholoogid hakkasid pakkuma kuritegeliku käitumise psühholoogilisi väljavaateid ja mõtlema kuritegevuste põhjustele. Saksa psühholoogi Hugo Münsterbergi peetakse kriminaalpsühholoogia algatajaks, tema teosed 19.-20. sajandist on psühholoogidele endiselt väga kasulikud. 20. sajandi algusest on kriminaalpsühholoogide roll kogu kuritegevusevastases võitluses kiiresti kasvanud ning tänapäeval on nende töö kõigis arenenud riikides kõrgelt hinnatud.
Ourense provints

Kliima

Ourense provintsi aastane keskmine temperatuur on +14,9 °C, jaanuaris +8,3 °C, augustis +22,3 °C.
Aastas sajab keskmiselt 833 mm, sealhulgas jaanuaris 98 mm ja augustis 18 mm. Aastas paistab päike keskmiselt 1983 tundi, sealhulgas jaanuaris 81 ja augustis 270 tundi.
Saksa okupatsiooni aegsed kinnipidamisasutused Eestis

Kinnipidamisasutuste moodustamine

Pärast Punaarmee ja Nõukogude asutuste taganemist Venemaale moodustasid 1941. aasta suvel-sügisel Saksa sõjaväevõimud ja taastatud Eesti kohalikud võimuorganid Eestisse jäänud Punaarmee sõjavangide, Nõukogude paramilitaarsete hävituspataljonide liikmete ja aastatel 1940–1941 Nõukogude võimuga koostööd teinud isikute kinnipidamiseks ajutised kinnipidamislaagrid. Näiteks Narva piirkonnas langes vangi umbes 6000 punaarmeelast, Tallinna ja Paldiski piirkonnas umbes 11 500 Nõukogude sõjaväelast.
Kuna võimu- ja sisejulgeolekusüsteem moodustus kodanikualgatuse korras ilma keskse juhtimiseta ja regulatsioonita, siis toimus Nõukogude võimu kaastööliste ning kommunistlike aktivistide kinnipidamine ja ajutistesse kinnipidamiskohtadesse paigutamine Lõuna-Eestis improviseeritud korras ja selleks kasutati kohandatud ruume. Alles 20. detsembril 1941 kuulutati välja amnestia poliitvangidele ning vabastati veresüüd mitte omavad Nõukogude võimuga aktiivset kaastööd teinud isikud.

Muudatused 1942. aastal

1942. aasta kevadel alustati Eestis tegutsevate sisejulgeolekuasutuste reorganiseerimist. Martin Sandbergeri juhitud Saksa Julgeolekupolitsei ja SD operatiivgrupi Einsatzgruppe A ja Eesti Omavalitsuse Sisedirektooriumi Politsei ja Omakaitse Valitsusle allunud poliitilise politsei ja kriminaalpolitsei allüksustest moodustati Julgeolekupolitsei ja SD Eestis, millele allutati ka poliitilistes süütegudes süüdistatavate kinnipidamisasutused.

Muudatused 1943. aastal

1943. aastal formeeriti SS-i Majanduse ja Halduse Peaameti alluvuses ja Allgemeine SS-i valvatav Vaivara koonduslaager (ülem Hans Aumeier), millele allus tegevusaja jooksul üle 20 laagripunkti – Kloogast Pankjavitsani. Vaivara koonduslaager oli esmajoones vastuvõtu- ja jaotuslaager, kuhu saabunud kinnipeetud "sorteeriti" ja jaotati edasi all-laagritesse ja Vaivara koonduslaagrivõrgustikust toimus pidevalt kinnipeetavate transportimine teistesse koonduslaagritesse – Stutthofi Danzigi lähedal, Buchenwaldi, Ravensbrücki, Sachsenhausenisse.
Ihaste Ratsakeskus

Ihaste Ratsakeskus on ratsaspordiga tegelev keskus Tartus Ihastes aadressil Raeremmelga tänav 4.
Keskus hõlmab Ihaste ratsakooli ja Ihaste talli. Ratsakoolis õpetatakse huvilistele ratsutamist. Ihaste tallis saab hoida hobuseid. Ratsakooli direktor on Marko Villemson.
Ba-Bach

Ba-Bach oli Eesti rokkansambel. Ansambel asutati 1989.
Euroopa Liidu õiguse ülimuslikkuse põhimõte

Euroopa Liidu õiguse ülimuslikkuse põhimõte on Euroopa Liidu õiguse põhimõte, mille kohaselt vastuolu korral Euroopa õiguse ja liikmesriigi õiguse vahel kohaldatakse Euroopa õigust. Euroopa õigus on ülimuslik ka põhiseaduste suhtes.

Eesti praktika

Euro kasutuselevõtu kohta antud arvamuses leidis Riigikohtu põhiseaduslikkuse järelevalve kolleegium 11. mail 2006 järgmist:
Selgitamaks välja, missugune osa põhiseadusest on kohaldatav, tuleb seda tõlgendada koosmõjus Eesti jaoks liitumislepingu kaudu siduvaks muutunud Euroopa Liidu õigusega. Kohaldada saab seejuures üksnes seda osa põhiseadusest, mis on Euroopa Liidu õigusega kooskõlas või reguleerib suhteid, mida Euroopa Liidu õigus ei reguleeri. Põhiseaduse nende sätete toime, mis pole Euroopa Liidu õigusega kooskõlas ja mida seepärast kohaldada ei saa, aga peatub. Teisisõnu tähendab see seda, et Euroopa Liidu ainupädevuses või Euroopa Liiduga jagatud pädevuses olevates valdkondades kohaldatakse Eesti seaduste, sealhulgas põhiseaduse vastuolu korral Euroopa Liidu õigusega Euroopa Liidu õigust.
Pühajõe kogudus

Pühajõe Maarja kogudus on luterlik kogudus Pühajõel.
Kogudus kuulub EELK Viru praostkonda. 
Koguduse hooldajaõpetaja on Peeter Kaldur, organist Inna Badina. Juhatuse esimees on Tiiu Truupõld.
Jumalateenistused toimuvad kaks korda kuus Pühajõe kirikus.
Kenny Kivikas

Kenny Kivikas (sündinud 24. märtsil 1991) on eesti orienteeruja ja kergejõustiklane.

Haridus

2010. aastal lõpetas Tartu Tamme Gümnaasiumi.
2013. aastal lõpetas Tartu Ülikooli kehalise kasvatuse ja spordi eriala. 2015. aastal kaitses Tartu Ülikooli Pärnu Kolledžis ärijuhtimise magistri kraadi teenuste disaini ja juhtimise erialal magistritööga "Rahvaspordiürituste atraktiivsust kujundavad tegurid Eestis" (juhendaja Eneli Kindsiko).

Sporditulemused

Aastatel 2006–2009 võitis orienteerumisjooksu Euroopa noorte meistrivõistlustel kulla, hõbeda ja 2 pronksi teatevõistlusel Eesti meeskonna koosseisus.
Aastatel 2009–2017 on ta võitnud orienteerumisjooksu Eesti meistrivõistlustel 4 kulda, 5 hõbedat ja 6 pronksi.
Aastatel 2013–2017 osalenud orienteerumise maailmameistrivõistlustel, parimad tulemused 4. koht teatejooksus, 16. koht tavarajal ja 19. koht sprindis 2017. aastal ning 9. koht segateatesprindis 2016. aastal. 
2016. aasta orienteerumise Euroopa meistrivõistlustel sai ta sprindidistantsil 18. koha ja segateatesprindis koos Annika Rihma, Raido Mitti ja Evely Kaasikuga 8. koha.
2013. ja 2017. aastal tuli OK Ilves võistkonnas Jüriööjooksu võitjaks.
Aastatel 2010–2016 võitnud Eesti meistrivõistlustel ekidenis 5 kulda, ühe hõbeda ja ühe pronksi Tartu Ülikooli Akadeemilise Spordiklubi meeskonnas. Lisaks võitnud Tartu Ülikooli Akadeemilise Spordiklubi meeskonnas Eesti kergejõustiku meistrivõistlustel 4x1500 meetri teatejooksus kulla 2013. aastal ja hõbeda 2016. aastal.
2018. aastal võitis ta Soome klubi Koovee meeskonnas Jukola teatejooksu.

Isiklikku

Tema ema ja ühtlasi treener on orienteeruja Elo Saue. Tema vanaisa on Arvo Kivikas.
Lilija Līce

Lilija Līce (29. september 1913 – 27. mail 1991) oli läti skulptor.

Elukäik ja haridus

Sündis Alūksne piirkonnas Alsviķi vallas talupidajate peres. Pärast karjalapsepõlve õppis Alsviki kihelkonnakoolis Strautiņis (1923–1928) ja Riia 3. gümnaasiumis (1928-1932). Seejärel jätkas õpinguid Läti Ülikoolis klassikalise filoloogia erialal (1933–1935). 1935–1942 töötas oma koduvallas Līči linnakeses, 1942. aastal hakkas õppima skulptuuri Läti Kunstiakadeemia skulptuuriosakonnas Teodors Zaļkalnsi juures, lõpetas 1949. aastal. Aastail 1949–1950 töötas Läti Kunstiakadeemias skulptuuriosakonna assistendina. Alates 1949. aastast osales näitustel, Läti Kunstnike liitu kuulus alates 1952.

Looming

Kunstniku skulptuurid on selge, vaoshoitult modelleeritud vormiga, mõnikord peaaegu abstraktse vormini üldistatud, eriti graniidis. Ta on loonud ka pronksskulptuure ja reljeefe kohrutatud metallist, modelleerinud medaleid, samuti pisiplastikat terrakotas, šamotis ja muudes materjalides. Sage motiiv on hobused jooksmas, samuti moodustavad omaette lõigu tema loomingus lüürilised emasid ja lapsi kujutavad skulptuurid ja grupid. 1974. aastal toimus suur Lilija Līce loomingu ülevaatenäitus Alūksnes.
Tema teoseid on eksponeeritud kõigil vabariiklikel ülevaatenäitustel Lätis, samuti läti kunsti näitusel Moskvas 1955 ja Baltimaade kunsti näitustel Moskvas 1960. ja 1964. aastal. Kunstnik viibis loomingulistel lähetustel Moskvas 1955. ja 1959. aastail. 1968. aastal esines üks tema töödest "Õed" ülevaatenäitusel Hämeenlinna kunstimuuseumis Soomes.
Lilija Līce on maetud Alūksne kalmistule. Kunstniku 100. sünniaastapäevaks anti 2013. aastal välja raamat tema elust "Tēlniece Lilija Līce" (autor Jānis Polis), mis tugineb ta sugulaste ja kaasaegsete mälestustele kunstnikust.
Sõjaväepolitsei

Sõjaväepolitsei (lühend SP) on riigi relvajõudude koosseisu kuuluv julgeoleku- ja korrakaitseüksus, mille ülesanded ja jurisdiktsioon on reeglina seotud relvajõudude isikkoosseisu ja territooriumiga.
Sõjaväepolitsei (inglise keeles military police, lühend MP), teostab järelevalvet sõjaväelise distsipliini üle ning aitab tagada relvajõudude isikkoosseisu ja sõjaliste objektide julgeolekut. Sõjaväeüksuste liikumisel on SP abiks kolonnide kiirel ja tõrgeteta liikumisel ettenähtud sihtkohtadesse. Sõjalise kolonnoperatsiooni ajal võib SP ülesannete hulka kuuluda ka sõjavangide eskortimine ja valve.
Mõnes riigis (näiteks Prantsusmaa, Itaalia, Hispaania) täidab sõjaväepolitsei ülesandeid sõjaväestatud politseiüksus ehk sandarmeeria, millel on riigis tavapolitseiga võrdsed õigused ja sarnased ülesanded

Sõjaväepolitsei teistes riikides

Järgnevalt on välja toodud ülevaade mõne eripärasema riigi sõjaväepolitseist.

Brasiilia

Brasiilias on sõjaväepolitseil kaks tähendust: on provost üksused, mis tagavad relvajõududes seaduse jõustamist – näiteks on sõjaväepolitsei armeel (Polícia do Exército, PE), mereväel (Polícia da Marinha) ning õhuvägedel (Polícia da Aeronáutica, PA). Teine sõjaväepolitsei tüüp on ennetav tsiviilipolitsei koos militaarse organisatsiooniga, mis on sarnane sandarmeeridega (Polícia Militar).

Ameerika Ühendriigid

Ameerika Ühendriikide iga sõjaväe osa omab enda sõjaväepolitsei jõude (välja arvatud Ameerika Ühendriikide Rannavalve, mis on iseenesest juba seadust jõustav agent). Peale seaduse jõustamise täidavad Ameerika Ühendriikide sõjaväepolitseinikud ka lahingrolle – sõjaväepolitseid on rakendatud Afganistanis ja Iraagis laialdaselt konvoi turbel, patrullidel, vanemohvitseride turbel ning kinnipeetavate hoidmisel.
Posse Comitatuse seaduse järgi on sõjaväepolitseil piiratud õigused väljaspool sõjaväge. Sõjaväepolitseil on lubatud seadust tsiviilkorras jõustada ainult sõjaolukorras

Kanada

Kanada sõjaväepolitsei (Canadian Forces Military Police) on eriline seetõttu, et sõjaväepolitseinikel on Kanada kriminaalkoodeksi järgi riiklike relvajõududega seotult samad õigused, mis on tsiviil seadusejõustajatel. See tähendab, et relvajõudude piirkonnas on sõjaväepolitseinikel õigus arreteerida kõiki hoolimata nende auastmest või positsioonist. Tsiviilelanikke on õigus sõjaväepolitseil Kanadas kinni pidada ainult siis kui kuritegu on korda saadetud relvajõudude kinnisvaral, kuritegu on seotud relvajõudude varaga või kui näiteks avaliku korra minister taotleb arreteerimist. Kanada sõjaväepolitseil on õigused ainult seoses relvajõududega, aga kui isik on relvajõudude alal, siis on sõjaväepolitseil õigus indiviid arreteerida ning Kanada kriminaalkoodeksi järgi süüdistus esitada.
Henno Sepmann

Henno Sepmann (12. veebruar 1925 Tartu – 24. september 1985 Moskva) oli eesti arhitekt.
Sepmann õppis aastatel 1944–1945 Tallinna Tehnikumis, lõpetas 1946 Tallinna 7. Keskkooli ja 1952. aastal TPI.

Töökohad

Alates 1952. aastast töötas Sepmann Eesti Projektis. 1950. aastatel projekteeris Sepmann Tallinna ja Narva koolimaju ja elamuid. 
1960. ja 1970. aastatel juhtis ta paljude suurte ehitiste projekteerimist.
Henno Sepmann sai auhindu paljudelt arhitektuurivõistlustelt.

Isiklikku

Henno Sepmanni abikaasa oli arhitekt Valve Pormeister.
Henno Sepmann suri Moskvas ametireisil olles infarkti ja maeti 1. oktoobril 1985 Tallinna Metsakalmistule.

Teoseid

Henno Sepmann. "Lauluväljak. Laululava", Eesti Raamat 1973
Lauztās priedes

"Lauztās priedes" ("Murtud männid") on läti luuletaja, tõlkija ja poliitiku Rainise luuletus, mis ilmus 1903. aastal. Selle tekstil põhineb Emīls Dārziņši 1904. aastal loodud samanimeline koorilaul.
Rainer Olbri

Auhinnad

2011. aastal võitis Rainer Olbri Eesti Muusikaauhinna parima hiphopialbumi kategoorias. Teised nominendid olid Abraham ja Öökülm.